Նա անդրադարձավ Արամ Մանուկյանի արձանի շուրջ աղմուկին․ խնդիրը, հայտնի է հիմա ավելի բարդացավ, քանի որ մետրոյի այդ հատվածը մտավ հուշարձանների պահպանության ցուցակի մեջ․ «Հուշարձանի վրա հուշարձան կարող է լինի, եթե դա համահունչ է, եւ դրա կարիքը կա, օրինակ՝ Լուվրի տարածքում վերցրին ու այդ բուրգը կառուցեցին, որը լցրեց տարածքը։ Մենք ունենք Հանրապետության փողոց եւ այդ ժամանակների շենքեր։ Հիմա Արամ Մանուկյանի արձանը՝ Առաջին հանրապետության խորհրդանիշը, դրել են 2-րդ հանրապետության կառույցի վրա, այսինքն՝ պատմական եւ քաղաքաշինական շերտեր են խառնել։ Օրինակ՝ Հանրապետության փողոցը կարելի է դարձնել Առաջին հանրապետության փողոց, որի վրա արժեր տեղադրել այդ արձանը»։ Ինչ վերաբերում է կադրային փոփոխություններին, Մարիամ Խաչատրյանն ասաց․ «Հիմա երիտասարդներին ճանապարհ են տալիս, բայց նրանց միջից էլ պետք է լավագույնին ընտրել, որ ոչ թե կիսակրթվածը գա դառնա նախարար կամ փոխնախարար, որովհետեւ իրեն աջակցել է, 2 փողոց է փակել։ Նոր Հայաստանը պետք է ինչ-որ բանով տարբերվի Սերժ Սարգսյանի Հայաստանից։ Բացի նրանից, որ տեղյակ մարդիկ պետք է լինեն, այլ նաեւ մրցույթով պետք է այդ նշանակումներն արվեն»։